1 Samuele 13 | Beibele Inthaneteng | Phetolelo ya Lefase le Lefsa
13 Saulo o be a na le nywaga e sa tsebjego ge a be a thoma go buša,+ gomme o bušitše Isiraele ka nywaga e mebedi.
2 Saulo o ile a kgetha banna ba dikete tše tharo (3 000) go Baisiraele; ba dikete tše pedi (2 000) ba ile ba ba le Saulo kua Mikimashe+ le dithabeng tša Bethele, gomme ba sekete (1 000) ba ba le Jonathane+ kua Gibea+ ya Benjamini, fela bao ba šetšego ba setšhaba a ba gomišetša morago ditenteng tša bona.
3 Jonathane a bolaya bahlabani+ ba Bafilisita+ bao ba bego ba le Geba;+ Bafilisita ba kwa ka seo. Saulo a laela gore go letšwe naka+ nageng ka moka, go thwe: “Anke Baheberu ba kwe!”
4 Baisiraele ka moka ba be ba boditšwe gore: “Saulo o bolaile bahlabani ba Bafilisita gomme Baisiraele ba hloilwe+ ke Bafilisita.” Batho ba kgoboketšwa gore ba latele Saulo go ya Giligala.+
5 Bafilisita bona ba ipopa ngatana gore ba yo lwa le Baisiraele, ba na le dikoloi tša ntwa+ tše dikete tše masometharo (30 000) le banamedi ba dipere ba dikete tše tshelelago (6 000) gotee le batho ba etšago lešabašaba la lewatle ka bontši;+ ba rotoga ba yo hloma mešaša Mikimashe ka bohlabela bja Bethe-abene.+
6 Banna ba Isiraele ba ile ba bona gore ba wetšwe ke mathata a šiišago,+ ka gobane batho ba be ba gateletšwe kudu; batho ba khuta maweng+ le meleteng le magageng le mafelong a ka tlase gotee le megobeng.
7 Baheberu ba ile ba ba ba tshela Noka ya Jorodane+ ba ya nageng ya Gada+ le ya Gileada. Eupša Saulo yena o be a sa le Giligala gomme batho ka moka ba be ba tšhogile ge ba mo latela.+
8 O ile a leta ka matšatši a šupago, e lego nako e beilwego yeo Samuele a bego a e boletše;+ Samuele o ile a se ke a tla Giligala gomme batho ba phatlalala ba tlogela Saulo.
9 Mafelelong Saulo a re: “Ntlišetšeng sehlabelo sa go fišwa le dihlabelo tša mohlakanelwa.” Ke moka a dira sehlabelo sa go fišwa.+
10 Gateetee ge a fetša go dira sehlabelo sa go fišwa, Samuele a fihla. Saulo a yo mo gahlanetša gomme a mo dumediša.+
11 Samuele a re: “O dirile’ng?”+ Saulo a re: “Ke bone ge batho ba ntlogela+ gomme wena o sa tle ka matšatši ao a beilwego+ e bile Bafilisita ba kgobokana kua Mikimashe,+
12 ka gona ka re:+ ‘Bafilisita ba tla theogela go tla go lwa le nna kua Giligala mola ke se ka kgopela go gaugelwa ke Jehofa.’ Ka gapeletšega+ go dira sehlabelo sa go fišwa.”
13 Samuele a re go Saulo: “O dirile tša bošilo.+ Ga se wa latela taelo+ ya Jehofa Modimo wa gago yeo a go laetšego yona,+ ka gore ge nkabe o ile wa e latela, Jehofa o be a tla tiiša mmušo wa gago Isiraeleng go iša mehleng ya neng le neng.
14 Bjale mmušo wa gago o ka se ke wa ema go ya go ile.+ Jehofa o tla ikhweletša monna yo a kwanago le pelo ya gagwe;+ Jehofa o tla mo kgetha go ba moetapele+ wa setšhaba sa gagwe, ka gobane wena ga se wa latela seo Jehofa a go laetšego sona.”+
15 Samuele a tloga Giligala a rotogela Gibea ya Benjamini, Saulo yena a bala batho bao ba bego ba na le yena, a hwetša e le banna ba ka bago makgolotshela.+
16 Saulo le morwa wa gagwe Jonathane gotee le batho bao ba bego ba na le bona ba be ba dula Geba+ ya Benjamini. Bafilisita bona ba be ba hlomile mešaša kua Mikimashe.+
17 Madira a tšwa mešašeng ya Bafilisita ka mephato e meraro ya madira.+ Mphato o mongwe o ile wa leba tseleng e yago Ofura+ nageng ya Shuali,
18 o mongwe wa leba tseleng e yago Bethe-horoni+ gomme mphato wa boraro wa leba tseleng e yago mollwaneng wo o lebanego le moedi wa Tseboima, go ya lešokeng.
19 Go be go se na morudi wa tšhipi nageng ka moka ya Isiraele ka ge Bafilisita ba itše: “Gore Baheberu ba se ke ba rula tšhoša goba lerumo.”+
20 Baisiraele ka moka ba be ba theogela go Bafilisita gore yo mongwe le yo mongwe wa bona a loutše mogoma wa gagwe goba peke goba selepe goba sekela ya gagwe.+
21 Go loutša megoma le dipeke le didirišwa tša meno a mararo le dilepe gotee le lepara la ntlhana la go gapa dikgomo+ go be go lefelelwa ka digrama tše seswai tša silifera.
22 Nakong ya ntwa ga se gwa hwetšwa tšhoša+ goba lerumo seatleng sa motho le ge e le ofe wa bao ba bego ba na le Saulo le Jonathane; eupša e be e le Saulo+ le morwa wa gagwe Jonathane feela bao ba bego ba itlhamile.
23 Madira+ a Bafilisita a tšwa a ya sefateng sa Mikimashe.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D13%26wtlocale%3DSE%26srcid=share⊂ject=Bala Beibele Inthaneteng